cyanic-selkie/wikianc huggingface dataset:
Սկոպիեի ջազային փառատոն
Թեև այս փառատոնն առաջ է մղում մի ժանր, որը, թվում է, այնքան էլ հոգեհարազատ չէ Հյուսիսայի Մակեդոնիայում բնակություն հաստատած ժողովուրդների մշակույթին ու ավանդույթներին, այդուհանդերձ՝ այն բավականին մեծ լսարան է հավաքում, քանի որ իսկապես լայն ժողովրդականություն է վայելում թե՛ Բալկաններում և թե՛ եվրոպական մի շարք այլ երկրներում։ Փառատոնում ելույթներով հանդես են եկել անվանի այնպիսի երաժիշտներ, ինչպես՝ Մարշալ Ալենը, Չիկագոյի գեղարվեստական համույթը, Էնթընի Բրեքստոնը, «Brazilian Girls»-ը, Ռեյ Չարլզը, Զորան Մեձիրովը, Սթենլի Քլարքը, Օրնեթ Քոուլմանը, Չիք Քորիան, Էլ Դի Մեոլան, Gotan Project-ը, Չարլի Հեյդընը, Հերբի Հենքոքը, Դեյվ Հոլանդը, Մարիա Ժոաոն, DD Ջեքսոնը, Ռաբի Աբու-Խալիլը, Վլատկո Ստեֆանովսկին, Թեոդոսի Սպասովը, Սիմոն Կիսելիցկին, Ջոն Մաք Լաֆլինը, Փեթ Մեթենին, Յուսու Ն՛ Դուրը, Տիտո Պուենտեն, Գրեգորի Փորթերը, Թոնի Կիտանովսկին, Սիեռա Մաստերան, Գոցե Ստևկովսկին, Մաք Քոյ Թայները, Ջո Զավինուլը ...
Սկոպիեի փառատոնը Եվրոպական ջազային ցանցի և Համաշխարհային երաժշտական փառատոների եվրոպական ֆորումի մաս է կազմում ։
Ջազային այդ փառատոնում կազմակերպվում է նաև OFFfest, որտեղ հնչում են երաժշտական այլ ժանրերի կատարումներ ևս ։
Արտաքին հղումներ
Կատեգորիա:Փառատոներ Կատեգորիա:Երաժշտություն Կատեգորիա:Ջազ
Մարգարետա Մոմմա
Մարգարետա Մոմմա (ծննդյամբ` ֆոն Բրանգեր, Margareta Momma, ), շվեդ հրատարակիչ և հրապարակախոս։ Առաջին կին լրագրողը Շվեդիայում և առաջիններից մեկը Եվրոպայում։
Կենսագրություն
Մարգարետա Մոմմայի ծագման մասին հավաստի տեղեկություններ չկան, բայց հավանական է, որ նա ծնվել է Նիդեռլանդներում։ Հավանաբար նա ինչ-որ կապեր է ունեցել Ֆրանսիայի հետ, քանի որ ֆրանսերեն գերազանց է գրել։ Ենթադրվում է, որ Մարգարետան իր ամուսնուն՝ Պետեր Մոմմային հանդիպել է 1730-ական թվականներին Նիդեռլանդներում, երբ նա տպագրություն էր սովորում Ամստերդամում։
1735 թվականին` ամուսնությունից հետո, Մոմմա ամուսինները բնակություն են հաստատել Ստոկհոլմում, որտեղ Պետերը զբաղվել է գրքերի տպագրությամբ և երկար ժամանակ կրել արքայական գրքերի տպագրիչի կոչումը։ Նրանք ունեցել են երեք երեխա, որոնք հետագայում շարունակել են ծնողների գործը (դրանում հատկապես հաջողակ էր նրանց դուստր՝ Էլզա Ֆուգտը)։
Բացի գրքերից և կառավարական փաստաթղթերից, Պետեր Մոմման տպագրել է թերթեր և պարբերականներ։ 1738 թվականին լույս է տեսել «Samtal emellan Argi skugga och en obekant Fruentimbers skugga nyligen ankommen til de dödas rjke» (« Զրույց Արգուսի ստվերի և անհայտ կնոջ ստվերի միջև ») վերնագրով էսսեն։ Տեքստերի հեղինակը Մարգարետա Մոմման է։ «Խոսակցությունը» նոր ժանր էր, որը վերջին շրջանում էր տարածվել Շվեդիայում որպես էսսե։ Նման էսսեները գրվում էին թեթև, գեղարվեստական ձևով և վերաբերվում էին փիլիսոփայական, հասարակական և քաղաքական թեմաներին։ «Խոսակցությունը», մասնավորապես, գրվում էր մահացածների հետ երկխոսության ձևով։ Հիմնական հերոսը` անհայտ կնոջ ոգին, ապրում է մահացածների թագավորությունում և շփվում է այլ մահացած մարդկանց հետ։ Տեքստերի բնույթը վկայում է Մարգարետայի լավ պատրաստվածության և նրա տեղեկացվածության մասին այս ոլորտում առկա քաղաքական իրավիճակի և հակասությունների մասին։ Բացի այդ, «Խոսակցությունում» ակնհայտ է Եվրոպական լուսավորականության ազդեցությունը ։ Հեղինակի  հռչակած գաղափարների թվում էին կանանց մտավոր ունակությունների ճանաչումը և նրանց կրթության իրավունքը, ստրկությունը վերացնելու անհրաժեշտությունը (ինչը դարաշրջանի փաստաթղթերի մեջ եզակի է դարձնում «խոսակցությունը») և կրոնական հանդուրժողականությունը։ Բացի այդ, հրատարակությունը ուներ ընդգծված հակապատերազմական ուղղվածություն (դա ենթադրում էր Շվեդիայի հնարավոր միացումը Ռուսաստանի հետ պատերազմին), ինչը ենթադրում էր գրաքննության միջամտություն և հանգնեցնում որոշ հատվածների շտկումների։ Հավանաբար, հենց այդ  պատճառով էլ, հրատարակությունը 1739 թվականին դադարեցրեց գործունեությունը։
Մարգարետա Մոմմայի հրապարակախոսական գործունեությունը, այնուամենայնիվ, շարունակվել է մինչև 1740-ականները։ 1742 թվականից, նա ամուսնու հետ միասին հրատարակել է Stockholm Gazette թերթը ֆրանսերեն լեզվով, որը ներկայումս համարվում է առաջին լրատվական հրատարակությունը Շվեդիայում։ Թերթի ձևաչափը շատ առումներով նման էր Նիդեռլանդների ֆրանսալեզու հրատարակություններին։ Առաջին համարում հայտնում էր, որ թերթը կոչված է ընթերցողներին տեղեկացնելու ինչպես ներքին, այնպես էլ արտերկրի լուրերի մասին, առավել անկողմնակալ կերպով։ Ուշադրության կենտրոնում էին քաղաքական և ռազմական նորությունները։
Մարգարետա Մոմման մահացել է 1742 թվականին։
Արտաքին հղումներ
Կատեգորիա:Ֆեմինիստ գրողներ Կատեգորիա:Շվեդ ֆեմինիստներ Կատեգորիա:Շվեդ լրագրողներ
Հուշահամալիր մշակույթի և հանգստի զբոսայգում (Շախտի)
Հուշահամալիր մշակույթի և հանգստի զբոսայգում (Мемориальный комплекс в парке культуры и отдыха), հուշահամալիր Ռուսաստանի Ռոստովի մարզի Շախտի քաղաքի մշակույթի և հանգստի զբոսայգում։
Պատմություն
Ռոստովի մարզի Շախտի քաղաքի մշակույթի և հանգստի զբոսայգու հուշահամալիրը կառուցվել է Հայրենական մեծ պատերազմի տարիներին քաղաքի ազատագրման ժամանակ զոհված զինվորների եղբայրական գերեզմանի վրա։
1942 թվականի հուլիսի 22-ից մինչև 1943 թվականի փետրվարի 12-ը Շախտի քաղաքը բռնազավթել է գերմանաֆաշիստական բանակը։ 1943 թվականի փետրվարին խորհրդային զորքերը քաղաքն ազատագրեցին ֆաշիստներից։ Քաղաքի ազատագրմանը մասնակցել են 1942 թվականի դեկտեմբերի 9-ին կազմավորվեց 5-րդ հարվածային բանակի (1942 թվականի դեկտեմբերից մինչև 1944 թվականի մայիս հրամանատարն էր գեներալ-գնդապետ Վյաչեսլավ Ցվետաևը) ստորաբաժանումները` 40-րդ գվարդիական, 258-րդ և 315-րդ հրաձգային դիվիզիաները։ Քաղաքի ազատագրման ժամանակ զոհվել են Խորհրդային բանակի բազմաթիվ զինվորներ։ Նրանք բոլորը զինվորական պատիվներով թաղվել են քաղաքի եղբայրական գերեզմանոցներում։
Ամենախոշոր գերեզմանոցներից մեկը մշակույթի և հանգստի քաղաքային զբոսայգու զանգվածային գերեզմանն է։ Այնտեղ թաղված են Շախտի քաղաքի 172 պաշտպանները, որոնք զոհվել են 1943 թվականի փետրվարին։ Զինվորների անունները փորագրված են հուշատախտակներին։
1955 թվականին եղբայրական գերեզմանոցի վրա կանգնեցվել է հուշարձան։ 1969 թվականին հուշահամալիրը վերակառուցվել է շախտեցի նկարիչներ Վ. Դ. Դիկիի և Վ. Ի. Կոնոսի նախագծով։ Հուշահամալիրի տարածքը բարեկարգված է, սալապատված գույնզգույն սալիկներով։
Նկարագրություն
Հավերժական կրակի դիմաց տեղադրված է գրանիտե մեծաբեկոր, որի վրա զինվոր է պատկերված։ Աջ ձեռում զինվորը սեղմում է ինքնաձիգ, որը խորհրդանշում է Հայրենիքը պաշտպանելու պատրաստակամությունը։
Հուշարձանի մոտ տեղադրված է հիշատակի պատ, որի վրա գրված է. «Հավերժ փառք հանուն Հայրենիքի մարտերում ընկած հերոսներին»։ Համալիրի կենտրոնում վառվում է հավերժական կրակը։ Հաղթանակի մայիսյան օրերին համալիրի մոտ կայանում են քաղաքացիների հանրահավաքներ ու երթեր։
Գրականություն
Ершова Н. Здесь память о воинах будет вечной: [мемориальный комплекс в городском парке] // Шахтинские известия. — 2007. — № 27 (10 февр.). — С. 2.
Արտաքին հղումներ
Կատեգորիա:1955 հիմնադրումներ Կատեգորիա:Ռոստովի մարզի հուշարձաններ
Տրենտինարա
Տրենտինարա (Trentinara), կոմունա Իտալիայում։ Գտնվում է Կամպանիա մարզում՝ Սալեռնո գավառում ։ Բնակչությունը կազմում է 1769 մարդ, բնակչության խտությունը կազմում է 77 մարդ/կմ²։ Զբաղեցնում է 23 կմ² մակերես։ Փոստային ինդեքս՝ 84070, հեռախոսային կոդ՝ 0828։
Ծանոթագրություններ
Կատեգորիա:Իտալիայի բնակավայրեր
Յասնայա Պոլյանա (Տուլայի մարզ)
Յասնայա Պոլյանա (Ясная Поляна), կալվածք, որը գտնվում է Տուլայի մարզի Շչյոկինսկի շրջանում (Տուլայից 14 կմ դեպի հարավ-արևմուտք հատվածում), ստեղծվել է XVII դարում և սկզբում պատկանել է Կարցովների ընտանիքին, այնուհետև՝ Վոլկոնսկիների և Տոլստոյների ընտանիքին։ Այնտեղ 1828 թվականի օգոստոսի 28-ին ծնվել է Լև Տոլստոյ ը, այստեղ ապրել է, ստեղծագործել (Յասնայա Պոլյանայում գրվել են «Պատերազմ և խաղաղություն», «Աննա Կարենինա» վեպերը և շատ այլ ստեղծագործություններ), այստեղ է գտնվում նաև նրա գերեզմանը ։ Կալվածք հիմնելու գաղափարը Նիկոլայ Վոլկոնսկունն էր։
Լև Նիկոլաևիչ Տոլստոյի տուն-թանգարան
Տեղափոխվելով ագարակ Լև Տոլստոյը ընդլայնեց իր կառույցներից մեկը։ Այդ տանը գրողը անցկացրել է ավելի քան 50 տարի և այնտեղ ստեղծել իր ստեղծագործությունների մեծ մասը։ Հիմա տունը հանդիսանում է Լև Տոլստոյի տուն-թանգարանը։ Թանգարանը ստեղծվել է Համառուսաստանյան կենտրոնական գործադիր կոմիտեյի որոշմամբ 1921 թվականի հունիսի 10-ին Ալեքսեյ Տոլստոյի և Լև Նիկոլաևիչի դստեր ջանքերով։ Նա և իր եղբայր Սերգեյ Լվովիչը եղել են թանգարանի առաջին տնօրենները։
Հայրենական մեծ պատերազմի ժամանակ նրա բոլոր իրերը տարհանվեցին Տոմսկ, իսկ Յասնայա Պոլյանան 45 օր գրավված էր։ Գերմանաֆաշիստական զորքերի նահանջելու ժամանակ այրեցին Տոլստոյի տանը, սակայն հրդեհը հաջողվեց մարել։ 1942 թվականի մայիսին ագարակը կրկին վերաբացվեց այցելուների համար։ 1950-ական թվականներին կատարվել են վերականգնողական աշխատանքներ։
Թանգարանի ցուցադրության մեջ ներառված են՝ ագարակի շրջակա միջավայրը, Տոլստոյի անձնական իրերը, նրա գրադարանը (22 000 գիրք)։ Տոլստոյի տուն-թանգարանի վիճակը նույնն է մնացել, ինչպես թողել էր ինքը՝ գրողը 1910 թվականին, ընդմիշտ լքելով Յասնայա Պոլյանան։ Ներկայումս թանգարանի տնօրենը հանդիսանում է Վլադիմիր Տոլստոյը՝ Լև Տոլստոյի հետնորդը։
Վոլկոնսկու տուն
Իշխան Նիկոլայ Վոլկոնսկին՝ Լև Տոլստոյի պապը ամբողջությամբ վերակառուցել էր ագարակը, նրա տունը ագարակի տարածքի ամենահին շինությունն է։
Կուզմինների շենք
Այս տանը 1850-ից 1862 թվականներին գտնվում էր դպրոցը, որը բացել էր Լը Տոլստոյը գյուղացի երեխաների համար։ Այնուհետև այդ շենքում հյուրեր էին մնում, որոնցից շատ հաճախ մնում էր Տոլստոյի քենին՝ Տատյանա Կուզմինսկայան։
Լողարան
1890-ական թվականներին անգլիական զբոսայգու լճակը գրողը դարձրեց լողարան։
Ջրաղաց
Լև Տոլստոյի կենդանության ժամանակ Յասանայա Պոլյանայի տարածքում՝ Վորոնկա գետի վրա, ջրաղաց կար, որը օգտագործվում էր տնտեսական կարիքների համար։ Ներկայումս այն չկա, մնացել է միայն կամուրջը, որտեղ կարող են տեղադրել աղացները։ Ափին ընկած է աղացների մասերից մեկը (քարե շրջանակը)։
Պրոսպեկտ
«Պրոսպեկտ», կեչու ծառուղի, ստեղծվել է Յասնայա Պոլյանայում 1800 թվականին։ Սկսվում է մուտքի աշտարակներից և գնում է դեպի գրողի տուն։ Պրոսպեկտը բազմիցս հիշատակվում է Տոլստոյի բազմաթիվ ստեղծագործություններում։
Գրողի գերեզման
Կյանքի վերջին տարիներին Տոլստոյը բազմիցս խնդրել է իրեն թաղել անտառի Հին զակազում՝ ձորի եզրին, «կախարդական փայտիկի վայրում»։ Կանաչ փայտիկի լեգենդը Տոլստոյը լսել է իր եղբայր Նիկոլայից։ Երբ Նիկոլայը 12 տարեկան էր, նա ընտանիքին հայտնեց մեծ գաղտնիքի մասին։ Եվ եթե այն բացահայտվի, այլևս ոչ ոք չի մահանա, պատերազմներ չեն լինի, և մարդիկ կլինեն իրար հետ եղբայրներ։ Մնում է միայն գտնել կախարդական փայտիկը, որը թաղված է ձորի եզրին։ Նրա վրա էլ գրված է գաղտնիքը։ Տոլստոյի երեխաները խաղում էին այդ խաղը, նստելով իրար հետ նրանք զգում էին, որ իրենց համար մի տանիքի տակ շատ լավ է, քանի որ սիրում են միմյանց։ Եվ նրանք այդ ամենը ցանկանում էին բոլոր մարդկանց։ Արդեն ծերության տարիների Տոլստոյը գրում է.
«Շատ, շատ լավ էր այդ ամենը, և ես շնորհակալ եմ Աստծուն, որ կարողացա այդ ամենը տեսնել։ Մենք այդ ամենը խաղ էինք անվանում, մինչդեռ ամեն ինչ խաղ է, բացի սրանից»։
Համընդհանուր երջանկությունը և սերը Տոլստոյին վերադարձրին գեղարվեստական ստեղծագործությունը և փիլիսոփայական աշխատանքները և հրապարակախոսական հոդվածները։ Կախարդական փայտիկի պատմությունը Տոլստոյը հիշատակում է նաև իր կտակի առաջին տարբերակում՝ «Որպեսզի ոչ մի ծեսեր չանցկացնեն իմ մարմինը թաղելու ժամանակ, փայտե դագաղ, և ով ուզում է թող տանի անտառ՝ ձորին հակառակ, կախարդական փայտիկի վայրում»։
Այլ փաստեր
{{քաղվածք|Մեր հետախուզական ջոկատի աջակցությամբ, 50-րդ բանակի 217-րդ հրաձգային դիվիզիայի մարտիկները ազատագրեցին Յասնայա Պոլյանան։ Հետախույզները եղել են Տոլստոյի թանգարանում։ Վերադառնալով, մտահոգված պատմում էին այն մասին, թե ինչպես էին  հիտլերականները բարկանում մեծ գրողի վրա։ Նրանք պատերից պոկել էին Տոլստոյի բոլոր եզակի նկարները և տարել իրենց հետ։ Թանգարան է եկել նաև Հայնց Գուդերյանը։ Նրա սպաներից մեկը իր ղեկավարի համար որպես հուշանվեր հափշտակել էր մի քանի արժեքավոր նմուշներ։ Զինվորները, որոնք ապաստան էին գտել կալվածքում, կահույքի կտորներով, նկարներով և Տոլստոյի գրադարանի գրքերով վառարան էին վառել։ Թանգարանի աշխատակիցները նրանց վառելափայտ էին առաջարկում, սակայն զինվորները նրան ի պատասխան ծիծաղում էին. «Մեզ փայտ հարկավոր չէ։ Մենք կայրենք այն ամենը, ինչ մնացել է ձեր Տոլստոյից»։|Պավել Բելով, Մեր հետևից Մոսկվան է}} Չնայած այն հանգամանքին, որ Յասնայա Պոլյանայի թալանի փաստը փաստաթղթավորված էր, իսկ կալվածքը վառվել էր նահանջի ժամանակ, ինքը Գուդերյանը իր «Զինվորի հիշողությունները» գրքում (Ռուսաստանում հրատարակվել է նաև «Գերմանացի գեներալի հիշողությունները» 2007 թվական) ներկայացրել է այդ ամենի մասին։
Արտաքին հղումներ
Կատեգորիա:Ռուսաստանի մշակութային ժառանգություն Կատեգորիա:Լև Տոլստոյի թանգարաններ Կատեգորիա:Ռուսաստանի անձնային թանգարաններ Կատեգորիա:Ռուսաստանի գրական թանգարաններ
Այլաբանություն
Այլաբանություն, ալեգորիա (ἀλληγορία` այլաբանություն), փոխակերպության տեսակներից մեկը, որով իրականության որևէ կողմի, երևույթի, առարկայի մասին գաղափար է տրվում ոչ թե ուղղակի նկարագրությամբ, այլ գեղարվեստական կոնկրետ պատկերի, խոսքի ուրույն կառուցման միջոցով ։
Բնությունից, կենդանիների կյանքից վերցված կամ որևէ այլ պատկերի օգնությամբ այլաբանությունը տալիս է հասարակական այս կամ այն երևույթի փոխաբերական նկարագիրը։ Այլաբանության բովանդակությունը պայմանական է, որի միջոցով բուն իմաստն արտահայտվում է անուղղակի կերպով։ Արվեստի տարբեր ճյուղերում օգտագործվում են այլաբանական կայուն պատկերներ։ Օրինակ` հայ մանրանկարչության և ճարտարապետության մեջ խաղողի ու նռան պատկերներն արտահայտել են հայ մարդու ստեղծագործ աշխատանքը, իսկ գեղարվեստական գրականության մեջ վարդի և սոխակի պատկերներով արտահայտվել է սիրո այլաբանությունը։ Առակները, առածները, հանելուկները, հեքիաթները հիմնականում կառուցվում են այլաբանական սկզբունքով։ Դրանցում, օրինակ, աղվեսը խորամանկության արտահայտություն է, առյուծը` ուժի և հզորության, գայլը` ագահության, նապաստակը՝ վախկոտության, մրջյունն ու մեղուն` աշխատասիրության և այլն։ Այլաբանական իմաստ կարող են ունենալ նաև այլ ժանրի գործեր (Եղիշե Չարենցի «Մահվան տեսիլ» պոեմը, Մաքսիմ Գորկու Մրրկահավի երգը բանաստեղծությունը, «Դանկոյի սիրտը» պատմվածքը և այլն)։
Աղբյուրներ
Կատեգորիա:Գրականագիտություն Կատեգորիա:Հռետորություն Կատեգորիա:Գրական տերմինաբանություն Կատեգորիա:Այլաբանություն
Օրենքից դուրս Ջոսի Ուեյլս
«Օրենքից դուրս Ջոսի Ուեյլս» (The Outlaw Josey Wales), վեստերն ժանրի գեղարվեստական կինոֆիլմ: Նկարահանել է Քլինթ Իսթվուդը, որը նաև կատարել է գլխավոր դերերից մեկը: Ֆիլմի սցենարի հիմքում ընկած է Ֆորրեստ Քարթերի «Տեխաս Մեկնածները» գիրքը (Gone to Texas):
Սյուժե
Խաղաղասեր ֆերմեր Ջոսի Ուեյլսը ԱՄՆ-ում տեղի ունեցող քաղաքացիական պատերազմի ժամանակ ենթարկվում է հյուսիսային զինվորների ավազակային հարձակմանը: Նրա կնոջն ու երեխային սպանում են, և վրեժխնդիր լինելու համար նա անցնում է հարավայինների կողմը: Հարավայինները պարտվում են, սակայն Ջոսին զենքերը վայր չի դնում: Արդեն նա օրենքից դուրս մարդ է, որին հետապնդում է մարդասպանների խումբը: Միայնակ վրիժառուին իր վտանգավոր ճանապարհորդության մեջ աջակցում են մի խումբ վտարվածներ, որոնց Ուեյլսը պաշտպանում է տարբեր հանգամանքներում:
Արտաքին հղումներ
Կատեգորիա:Անգլերեն ֆիլմեր Կատեգորիա:Ֆիլմեր այբբենական կարգով Կատեգորիա:1976 ֆիլմեր Կատեգորիա:Քլինթ Իսթվուդի ֆիլմեր Կատեգորիա:Ամերիկյան վեստերն ֆիլմեր Կատեգորիա:Ամերիկյան վեպերի էկրանավորումներ Կատեգորիա:Warner Bros. ֆիլմեր Կատեգորիա:Ամերիկյան ֆիլմեր վրեժի մասին Կատեգորիա:ԱՄՆ-ի ֆիլմերի ազգային գրանցամատյանի ֆիլմեր Կատեգորիա:Ամերիկյան ֆիլմեր
Զորական գրասենյակի շենք (Նովոչերկասկ)
Զորական գրասենյակի շենք (Здание войсковой канцелярии), գտնվում է ՌԴ Ռոստովի մարզի Նովոչերկասկ քաղաքի կենտրոնում` Ատամանսկայա փողոցի և Պլատովի պողոտայի անկյունում։ Զորական գրասենյակը կառուցվել է 1844 թվականին` ռուսական կլասիցիզմի ոճով։ Նախագծի հեղինակ ճարտարապետն անհայտ է։ Նովոչերկասկում պահպանված ամենահին շինություններից մեկն է։
Պատմություն
Դոնի կազակների զորական գրասենյակը հանդիսավոր պայմաններում տեղափոխվել է երիտասարդ Նովոչերկասկ Չերկասկից (այժմ` Ստարոչերկասկայա գյուղ) 1806 թվականի մայիսի 9-ին ։ Գունագեղ թափորը գլխավորում էին հոգևորականներ, ուղեկցվում էր զինվորական ղեկավարության, ստանիցայի ատամանների կողմից, որոնք ուղեկցում էին զինվորական դրոշները և տարբերանշանները։ Կրեշչենսկի զառիվայրի երկայնքով տեղակայված պատվո պահակախմբի մոտով այն բարձրացել է դեպի վեր՝ հրապարակ, ապա շարժվել է դեպի զորական գրասենյակի շենք։ Քաղաքի հիմնադրման պատվին աղմկոտ, թնդանոթների որոտի ներքո տեղի ունեցած հանդիսությունը տևել է մինչև ուշ երեկո և ավարտվել է մրցանակային ձիարշավով և տոնական հրավառությամբ։ Ժամանակակից շենք գրասենյակը տեղափոխվել է նրա կառուցումից հետո՝ 1844 թվականին ։
1943 թվականի նոյեմբերի 30-ին շենքում բացվել է Նովոչերկասկի սուվորովյան ռազմական ուսումնարանը, որում կարող էր սովորել մինչև 500 հոգի։ 1964 թվականի հունվարին ուսումնարանի բազայում վերատեղաբաշխվեց Մուրոմի կապի ռազմական ուսումնարանը, որը 1968 թվականին վերանվանվել է Նովոչերկասկի ռազմական Կարմիր դրոշի շքանշանակիր կապի ուսումնարան։ 1974 թվականից ուսումնարանն սկսել է կուրսանտներին վերապատրաստել բարձրագույն կրթության ծրագրերով։ Նովոչերկասկի կապի բարձրագույն ռազմական հրամանատարական ուսումնարանը զորական գրասենյակի շենքը զբաղեցրել է մինչև 2011 թվականը, երբ լուծարվել է։
Նկարագրություն
Լինելով անկյունային` զորական գրասենյակի շենքն ունի երկու արտահայտիչ ճակատ, որոնցից գլխավորը նայում է Ատամանսկայա փողոցին։ Ձգտելով եռահարկ շենքին քաղաքային համակառույցում տալ ներկայացուցչական տեսք` ճարտարապետն օգտագործել է դասական ձևեր։ Ճակատին կենտրոնական մասն ընդգծված է տասը սյուն ունեցող նախասրահով, պատերը զարդարված են ժապավենաձև ծոփորով և զարդաքիվերով։ Երկրորդ հարկի պատուհանները երեսկալված են։ Քիվը զարդարված է ատամնիկներով։ Սյուների խոյակները դորիական օրդերի են։ Գլխավոր մուտքն առաջին հարկում ունի չորս պատուհան` կիսաշրջանաձև են, կողպեքային քարերով։ Ատտիկոսն ունի բարդ ձև։ Պահպանված է համաչափության գլխավոր առանցքը։ Օքրայագույն պատերի համադրությունը արտահայտված սպիտակ դեկորի հետ ընդգծում է շենքի նրբությունը և ուժեղացնում է նրա մոնումենտալությունը ։
Ծանոթագրություններ
Կատեգորիա:Նովոչերկասկի շենքեր և կառույցներ
Տրամոնտի
Տրամոնտի (Tramonti), կոմունա Իտալիայում։ Գտնվում է Կամպանիա մարզում՝ Սալեռնո գավառում ։ Բնակչությունը կազմում է 3938 մարդ, բնակչության խտությունը կազմում է 164 մարդ/կմ²։ Զբաղեցնում է 24 կմ² մակերես։ Փոստային ինդեքս՝ 84010, հեռախոսային կոդ՝ (+39) 089։
Կոմունայի հովանավորն է Սանտ Անտոնիո դի Պադովան։
Ծանոթագրություններ
Կատեգորիա:Իտալիայի բնակավայրեր
Պանիրանիզմ
Պանիրանիզմ, համիրանականություն, իրանյան ծայրահեղ ազգայնական գաղափարախոսություն, որի հիմքում ընկած է իրանալեզու բոլոր ժողովուրդների «իրանական միասնական ազգ» լինելու, «Մեծ Իրան» ստեղծելու գաղափարը։ Սկզբնավորվել է XX դարի սկզբին։ Իրանում ընդհանուր շուկա ստեղծելու նպատակով նորաստեղծ բուրժուազիան քարոզում էր երկրի ոչ իրանցի ժողովուրդների ձուլում, անցյալում Իրանի կազմի մեջ մտած տարածքների վերամիացում։ Պանիրանիզմը լայն ծավալ ստացավ հատկապես Ռեզա շահ Փահլավիի տիրապետության տարիներին (1925-1941)։ Քարոզելով «իրանական ազգի միասնություն»՝ պանիրանիզմի ներկայացուցիչները ճնշում էին Իրանի ոչ իրանցի ժողովուրդների ազատագրական պայքարները։ Սասանյան Իրանի նման «Մեծ Իրան» ստեղծելու ձգտումը հետապնդում էր Միջին Ասիայի և Անդրկովկասի ընդարձակ տարածություններն ու Աֆղանստանը իրանին միացնելու նպատակ։ Երկրորդ համաշխարհային պատերազմի (1939-1945) նախօրյակին Նացիստական Գերմանիան և մյուս պետությունները պանիրանիզմը ծառայեցրին Իրանում իրենց ազդեցությունն ամրապնդելու, հակախորհրդային պրոպագանդա մղելու համար։ Ետպատերազմյան տարիներին Իրանում ծավալված ազգային-ազատագրական շարժումները ճնշելու նպատակով իրանի կառավարող շրջանները վերակենդանացրին պանիրանիզմին։ 1946 թվականի սեպտեմբերին Թեհրանում ստեղծված Պանիրանական կուսակցությունը, համակերպվելով ժամանակի պահանջներին, առաջադրեց սեփականության չափի սահմանափակման, տնտեսության պլանային զարգացման և այլ խնդիրներ։ Նավթի ազգայնացման համար պայքարի (1951-1953) ժամանակաշրջանում կուսակցությունը որոշ ժամանակ համագործակցեց Մոսաղեղի կազմակերպած Ազգային ճակատին։
Կատեգորիա:Իրանական ազգայնականություն Կատեգորիա:Իրրեդենտիզմ
Պանդեկտներ
Պանդեկտներ (- համապարփակ, հանրագիտական տեղեկատու)։ Հին Հռոմում օրենքներից և իրավաբանների դասական երկերից քաղվածաբար կազմված ժողովածուներ։ Հայտնի են նաև դիգեստներ անվամբ։
Կատեգորիա:Քաղաքացիական օրենսգրքեր Կատեգորիա:Իրավունքի աղբյուրներ Կատեգորիա:Հռոմեական իրավունք
Զագրեբի գեղարվեստի ակադեմիա
Զագրեբի գեղարվեստի ակադեմիա (Akademija likovnih umjetnosti u Zagrebu կամ ALU), Զագրեբում հիմնված արվեստի խորվաթական դպրոց։ Զագրեբի համալսարանի կազմում ընդգրկված արվեստի երեք ակադեմիաներից մեկն է Զագրեբի դրամական արվեստի ակադեմիայի (ADU) և Երաժշտության ակադեմիայի (MUZA) հետ մեկտեղ։
Պատմություն
Ակադեմիան հիմնադրվել է 1907 թվականի հունիսին որպես Արվեստի և արհեստների թագավորական քոլեջ (Kraljevsko zemaljsko više obrazovalište za umjetnost i umjetni obrt): Ի սկզբանե ունեցել է երեք բաժին՝ քանդակագործության, նկարչության և արվեստի կրթության։ Ակադեմիայի առաջին դասախոսական կազմում ընդգրված են եղել Ռոբերտ Ֆրանգեշ-Միխանովիչը, Ռուդոլֆ Վալդեցը, Ռոբերտ Աուերը, Օտոն Իվեկովիչը, Բելա Չիկոշ-Սեսիան, Մենցի Կլեմենտ Ցրնչիչը և Բրանկո Շենովան։ Ակադեմիան տեղակայված է Զագրեբի Իլիցա 85 հասցեում։
1926 թվականից ակադեմիայում կարճատև ակտից գործունեություն է ծավալել ճարտարապետության բաժինը, որը ղեկավարել է Դրագո Իբլերը։ Գրաֆիկական արվեստի բաժինը ստեղծվել է 1956 թվականին, վերականգնման բաժինը՝ 1997 թվականին, անիմացիոն և նոր մեդիա բաժինը՝ 1998 թվականին։ Ակադեմիան ունի վեց բաժին, որտեղ ընդգրկված են 365 ուսանող։
Կառուցվածք
2010 թվականից ակադեմիայի կազում գործում են 6 ստորաբաժանում՝
Արտաքին հղումներ
Կատեգորիա:1907 հիմնադրված ուսումնական հաստատություններ Կատեգորիա:Խորվաթիայի համալսարաններ Կատեգորիա:Արվեստի դպրոցներ
Տորտորելլա
Տորտորելլա (Tortorella), կոմունա Իտալիայում։ Գտնվում է Կամպանիա մարզում՝ Սալեռնո գավառում ։ Բնակչությունը կազմում է 562 մարդ, բնակչության խտությունը կազմում է 12 մարդ/կմ²։ Զբաղեցնում է 49 կմ² մակերես։ Փոստային ինդեքս՝ 84030, հեռախոսային կոդ՝ (+39) 0973։
Կոմունայի հովանավորն է Սուրբ Վիտուսը։ Տոնը նշվում է հունիսի 15-ին։
Ծանոթագրություններ
Կատեգորիա:Իտալիայի բնակավայրեր
Հարսնյակ
Հարսնյակ, լրիվ կերպարանափոխության ենթարկվող միջատների զարգացման փուլ։ Հարսնյակը չի սնվում, անշարժ է, սակայն նրանում տեղի են ունենում ներքին ինտենսիվ փոխակերպումներ, որոնց ընթացքում միջատը թրթուրից վեր է ածվում հասուն անհատի՝ իմագոյի։ Հարսնյակավորումը տեղի է ունենում հողում, անտառի փռոցաշերտում, ծառի կեղևի, բնափայտի տակ, հազվադեպ տերևների, բաց կեղևի վրա։ Ոչ լրիվ կերպարանափոխությամբ զարգացող որոշ միջատների (օրինակ՝ որդան կարմիր) արուները ևս ունեն հարսնյակի փուլ (տես նաև Մետամորֆոզ)։
Կատեգորիա:Միջատաբանություն Կատեգորիա:Զարգացման կենսաբանություն
(10031) Վլադառնոլդա
(10031) Վլադառնոլդա, աստերոիդ աստերոիդների հիմնական գոտում։ Այս երկնաքարը հայտնաբերվել է 1981 թվականի սեպտեմբերի 7-ին, խորհրդային աստղագետ Լյուդմիլա Կարաչկինայի կողմից Ղրիմի աստղադիտարանում։
Արտաքին հղումներ
Կատեգորիա:1981 թվականին հայտնաբերված աստղագիտական մարմիններ
Miracles in December (մինի ալբոմ)
Miracles in December (12월의 기적; ), Հարավկորեա-չինական EXO բոյ բենդի երկրորդ մինի ալբոմը։ Այն թողարկվել է S.M. Entertainment-ի կողմից 2013 թվականի դեկտեմբերի 9-ին ։ Ներկայացվել է որպես ձմեռային հատուկ ալբոմ, «Miracles in December» ալբոմը համարվում է խմբի առաջին ստուդիական XOXO ալբոմի շարունակությունը, որը թողարկվել է 2013 թվականի հունիսին։ Ինչպես խմբի բոլոր երգերը, այս ալբոմը ևս ունի կորեական և չինական տարբերակներ։ Մինի ալբոմը համարվում է խմբի երկրորդ թողարկումը, ինչպես նաև առաջին մինի ալբոմը, որը լայնորեն գովազդվում է որպես միասնական խումբ։ Ալբոմի սինգլներն են եղել "Miracles in December" և "Christmas Day" երգերը։
"Miracles in December" ունի շատ դրական կարծիքներ և առևտրային հաջողություն ։
Կորեական տարբերակը զբաղեցրել է երկրորդ հորիզոնականը Gaon Singles Chart հիթ շքերթում և երրորդ հորիզոնականը Korea K-Pop Hot 100 հիթ շքերթում, ինչ վերաբերվում է չինական տարբերակին, այն զբաղեցրել է իններորդ հորիզոնականը Baidu ամենշաբաթվա երաժշտական հիթ շքերթում և գլխավորել է Gaon International Singles chart հիթ շքերթը։
"Miracles in December" սիգլը ընտրվել է որպես գլխավոր երգ և առաջին ընդլայնված բեմադրության սինգլը, և «Christmas Day» երգի հետ ներկայացվել է ուղիղ եթերով մի քանի տեղական երաժշտական ելույթների և համերգների ժամանակ՝ ամբողջ գովազդային ցիկլի ժամանակ։
Նախապատմություն և ձայնագրում
2013 թվականի նոյեմբերի սկզբներին EXO-ն ղեկավարող կազմակերպությունը՝ S.M. Entertainment-ը հայտարարել է, որ Exo-ն կանցկացնի միասնական համերգ f(x) խմբի հետ՝ "Christmas Wonderland" անվանումով, որը պետք է տեղի ունենար դեկտեմբերի 24-ին և 25-ին ։ Դեկտեմբերի 3-ին թողարկվել է «Miracles in December» մինի ալբոմի կորեական և չինական տարբերակների 2 րոպեանոց հոլովակները։ Դեկտեմբերի 4-ին ՅուԹյուբում ներկայացվել է "Miracles in December" երաժշտական տեսահոլովակը ։
Կազմ և նախապատմություն
"Miracles in December" ըստ կորեական երաժշտության Naver Music կայք էջի ներկայացրած ալբոմի նկարագրությանը, նրանում կան փոփ բալլադ ժանրի երգեր, որոնցում օգտագործվում է դաշնամուր և լարային գործիքներ ։ Երգը գրվել և կազմվել է վետերան կոմպոզիտորների կողմից, ինչպիսիք են՝ Ադրեաս Յոհանսոն Սթոունի և Ռիկ Հենլիի և S.M. Entertainment-ի պրոդյուսերների խմբի հետ համագործակցության արդյունքում։ Կորեական տարբերակում երգում են Չենը, Բեքհյոնը և D.O.-ն, իսկ չինական տարբերակում երգում են առաջին երկուսը և Լուհանը։
Երգը պատմում է մի մարդու մասին, ով կարոտախտով հիշում է իր և նախկին ընկերուհու հարաբերությունները և նրա մոտ վերադառնալու ցանկության մասին, բայց նա չի կարող անել դա ամոթի և մեղքի զգացումի պատճառով ։ Յուն Սո Րան և Լի Յուանը գրել են կորեական և չինական տարբերակների խոսքերը ։
Թողարկում և առաջմղում
"Miracles in December" (մեկ կորեական, մեկ չինական) երգի տեսահոլովակներ ռեժիսորն է եղել Ջո Սո Հյունը, որոնք նկարահանվել են նոյեմբերին Պաջույում, Գյոնգի, և Իլսանում գտնվող ստուդիայում, Սեուլից ոչ հեռու ։
2013 թվականի դեկտեմբերի 2-ին թողարկվել են երգի կորեական և չինական տարբերակների մի քանի թիզերներ SM Town-ի պաշտոնական ՅուԹյուբյան էջում՝ առաջացնելով մեծ հետաքրքրություն երկրպագուների մոտ ։ Սակայն շատերը սկսել էին մտածել, որ խմբում նոր ենթախմբեր են առաջացել, որը հանգեցրեց նրան, որ S.M. Entertainment-ը հստակեցրեց այդ լուրերը։ Գործակալության ներկայացուցիչը ասել է, որ «դա ճիշտ է, որ Բեքհյոնը, D.O.-ն և Չենը պետք է երգեն միայն գլխավոր երգը ...Դա չի նշանակում, որ նրանք պաշտոնական ենթախումբ են դառնում... Մենք ծրագրում ենք նաև ընդգրկել այլ անդամների նույնպես, որպեսզի բեմ բարձրանան տարբեր ելույթների համար»։ Եվ շարունակել է. «Մենք պատրաստում ենք մի քանի ելույթներ, որովհետև այս ալբոմը ձմեռային հատու ալբոմ է համարվում, որը լի է շնորկալական խոսքերով՝ նվիրված երկրպագուներին, և սխալ է այն անվանել նոր ենթախումբ» ։
Դեկտեմբերի 5-ին Exo-ն անցկացրել է իր առաջնաելութային ելույթը "Miracles in December" ալբոմով Mnet հեռուստաալիքի M! Countdown շոուի ժամանակ, և երգը հասանելի է դարձել թվային ներբեռնման համար ։
2013 թվականի դեկտեմբերի 9-ին թողարկվել է «Miracles in December» մինի ալբոմը։
Դեկտեմբերի 19-ին խումբը ելույթ է ունեցել "Christmas Day" (պարզ չինարեն՝ 圣诞节) երգով M! Countdown շոուի ժամանակ։ Ելույթին մասնակցել են Exo խմբի բոլոր 12 մասնակիցները, ուղեկցվող պարային բեմադրությամբ, որը պատրաստել էին Տոնի Տեստան և Գրեգ Հուանը։
Մինի ալբոմի չինական և կորեական տարբերակները, համապատասխանաբար, զբաղեցրել են Gaon Albums Chart հիթ շքերթի թե՛ ամենշաբաթյա, թե ամենամսա 1-ին և 2-րդ հորիզոնականները  «Miracles in December» (կորեական տարբերակ) սինգլը զբաղեցրել է երկրորդ հորիզոնականը Gaon's Weekly Digital Singles Chart հիթ շքերթում և երրորդը՝ Billboard Korea K-Pop Hot 100 հիթ շքերթում  ։ Այն նաև զբաղեցրել է 7-րդ հորիզոնականը չինական Baidu հիթ շքերթում։  "Christmas Day"' երգի կորեական տարբերակը հասել է 5-րդ և 38-րդ հորիզոնականներին Gaon և K-Pop Hot 100 weekly charts հիթ շքերթում, իսկ չինական տարբերակը զբաղեցրել է 10-րդ հորիզոնականը Baidu հիթ շքերթում ։
Կենդանի ելույթներ
Դեկտեմբերին Exo խումբը սկսել է ալբոմի իր գովազդում կորեական տարբերակով՝ ուղիղ եթերում, մի քանի տեղական երաժշտական հաղորդումներում, այդ թվում՝ «M! Countdown» 5, «Երաժշտական բանկ» 6, «''Show! Music Core» 7 և «Inkigayo» 8։ Հետևյալ շաբաթվա գովազդային ելույթներին, S.M.-ը հայտնել է, որ Լու Հանը և Լեյը նույնպես մասնակցելու են միջոցառումներին, ինչպես խոստացել էին երկրպագունեն ։ Բեքհյոնը, Չենը և D.O.-ն հայտնվել են MTV The Show շոույում 2013 թվականի դեկտեմբերի 17-ին և Show Champion-ում 2013 թվականի դեկտեմբերի 18-ը։ Երգը նաև ընդգրկվել է SM Town Week։ Christmas Wonderland ձմեռային փառատոնի երգացանկում, որին մասնակցել են նաև իրենց գործընկերների՝ f(x) խումբը՝ 2013 թվականի դեկտեմբերի 23-ին և 24-ին ։ "Miracles in December-ի" չինական տարբերակով ելույթ են ունեցել MTV The Show'' շոուի ժամանակ 2013 թվականի դեկտեմբերի 24-ին, ելույթին մասնակցել են D.O.-ն, Լուհանը, Բեքհյոնը, Չենը և Լեյը։
Քննադատական ընդունում
Քեյ փոփ քննադատ "Seoulbeats-ը" տվել է դրական արձագանք այն մասին, որ երգը "իսկապես արժանի է նրան, ինչ արվում է"։ Վերլուծությունը ցույց է տվել, որ "Miracles in December" պարզապես անընդհատ ծաղկում են և ծաղկում, և բարձր է գնահատվում ներդաշնակությունը, որպես «գեղեցկության առարկա» ։
Հիթ շքերթներ
Կորեական և չինական տարբերակներ
Համակցված տարբերակ
Ծանոթագրություններ
Կատեգորիա:2013 ալբոմներ Կատեգորիա:Երաժշտական ալբոմներ Կատեգորիա:EXO խմբի ալբոմներ
Վիտո Ջենովեզե
Վիտո Ջենովեզե (Vito Genovese, ), հայտնի է որպես Դոն Վիտո, իտալական ծագմամբ ամերիկացի մաֆիոզ։ Տարբեր ժամանակներում եղել է կապորեջիմե, կրտսեր պարագլուխ, իսկ հետո՝ Ջենովեզեի ընտանիքի պարագլուխ։ 1957-1959 թվականներին հայտնի է եղել որպես «Պարագլուխների պարագլուխ» ։ Եղել է «Կզակ» մականունով մաֆիայի ապագա պարագլուխ Վինսենթ Ջիգանտեի ուսուցիչը ։ Նրա երկու եղբայրները՝ «Մայք Տրուբկա» մականունով Մայքլը և Կարմինե Ջենովեզեն, ևս նրա կլանում էին, իսկ զարմիկը՝ Մայքլ Ջեյմս Ջենովեզեն, Փիթսբուրգի հանցավոր ընտանիքի պարագլուխն էր ։
Վաղ շրջան
Վիտո Ջենովեզեն ծնվել է 1897 թվականի նոյեմբերի 21-ին Ռիսիլյանոյում   ՝ Տուֆինոյի արվարձանում (Կամպանիա մարզ, Իտալիա)։ 1913 թվականին հոր, մոր և երկու եղբայրների հետ մասին գաղթել է ԱՄՆ ։ Սկզբնապես Ջենովեզեի ընտանիքն ապրել է Քուինսում, սակայն հետո տեղափոխվել Մանհեթեն, որտեղ այդ ժամանակ շատ իտալացիներ էին ապրում։ Այնտեղ սկսվել է Վիտո Ջենովեզեի քրեական կարիերան։ Նա եղել է Լակի Լուչանոյի թիմի անդամ, որը մտնում էր Ջո Մասսերիայի՝ այդ ժամանակվա Նյու Յորքի մաֆիայի գլխավոր պարագլուխի ընտանիքի մեջ։ Սկզբում Ջենովեզեի հիմնական գործունեությունը գողությունն էր և խաղացողներից գումար հավաքելը, ավելի ուշ նա անցել է ավելի շահավետ զբաղմունքերի՝ շորթման և բուտլեգերության։ Պարբերաբար հանդես է եկել որպես մարդասպան։ Նրան ճանաչողները հիշում էին, որ Վիտոն վաղ տարիքից բռնության նկատմամբ հակում է ունեցել։ Իր քրեական գործունեության առաջին տասնամյակում Ջենովեզեն հաճախ ձերբակալվել է ոստիկանության կողմից, սակայն նրան քրեական պատասխանատվության ենթարկել կարողացել են միայն երկու անգամ։ Երկու անգամն էլ ապօրինի զենք կրելու համար։
Իշխանության նվաճում
Այն ժամանակը, երբ ԱՄՆ-ում գործել է «չոր օրենքը», իտալո-ամերիկյան մաֆիայի համար ոսկե է դարձել։ Շատ մաֆիոզներ կարողացել են հարստանալ և դառնալ կազմակերպության առանցքային դեմքեր։ Վիտո Ջենովեզեն բացառություն չէր։ 1920-ական թվականների վերջին նա զգալիորեն առաջ է անցել քրեական հիերարխիկ աստիճաններով։ 1929 թվականին սկսվել է Նյու Յորքում կազմակերպված հանցավորության նկատմամբ վերահսկողության համար հակամարտությունը՝ Կաստելամմարյան պատերազմը՝ Մասերիա և Սալվատորե Մարանցանոյի ընտանիքների միջև։ Պատերազմի ընթացքում Ջենովեզեին օգտակար են եղել նրա մարդասպանի հմտությունները։
Երկու կողմերի համար կործանարար պատերազմի վերջը դրել է Ջո Մասերիայի հեռացումը, որը 1931 թվականի ապրիլին կազմակերպել էին նրա ենթականեր Լակի Լուչանոն և Վիտո Ջենովեզեն, որոնք Մարանցանոյի հետ պայմանավորվել էին վերջ դնել արյունահեղությանը ։ Վիտոն այն չորս մարդասպաններից մեկն էր, որոնք գնդակահարել էին Մասերիային։ Դրանով նա, իր ընկերն ու զուգընկեր Լուչանոն կանգ չեն առել։ Այդ նույն տարվա սեպտեմբերին նրանք սպանել են Մարանցանոյին, որը Մասերիայի մահից հետո դարձել էր «կապո դի տուտի կապի»՝ իտալո-ամերիկյան մաֆիայի պարագլուխը։ Սպանությունից հետո Լուչանոն դարձել է ընտանիքի պարագլուխը, իսկ Վիտո Ջենովեզեն՝ նրա օգնականը, կրտսեր պարագլուխը։ Միաժամանակ Ջենովեզեի անձնական կյանքում փոփոխություններ են տեղի ունեցել։ 1931 թվականին մահացել է նրա կինը, որի հետ նա ապրել էր 7 տարի ։ Սակայն մերձավորները սկսել էին կարծել, որ նրա մահը պատահական չէր, այլ Վիտոն ուղղակի սպանել է նրան կազմակերպության մյուս անդամների նկատմամբ չափից ավելի սիրալիրության պատճառով։ Շուտով Ջենովեզեի կրքի օբյեկտ է դարձել Աննա Վերնոտիկոն (ի ծնե՝ Պետիլո)   ։ Վերջինիս ամուսին ունենալը չի անհանգստացրել Վիտոյին ։ 1932 թվականի մարտի 16-ին Թոմսոն սթրիթ 124 հասցեում գտնվող բազմահարկ շենքի տանիքում հայտնաբերվել է Աննայի ամուսնու՝ Ջերարդ Վերնոտիկոյի դին  ։ Մահը վրա է հասել խեղդումից։ Մոտակայքում հայտնաբերվել է նաև Անտոնիո Լոնցոյի մարմինը ։ Համարվում է, որ նա պարզապես պատահական վկա է եղել։ Տեղի ունեցածից 12 օր անց Վիտո Ջենովեզեն ամուսնացել է Աննայի հետ ։
Հաստատված խաղաղությունից հետո Լուչանո (հետագայում՝ Ջենովեզե) ընտանիքը տարեցտարի հարստացել է։ Դոն Վիտոն իր բարձր դիրքի շնորհիվ փորձել է ոստիկանության ուշադրությունը չգրավել։ Բայց 1934 թվականին տեղի է ունեցել մի պատմություն, որն ունեցել է մեծ հետևանքներ։ Ամեն ինչ սկսվել է նրանից, որ «Ստվեր» մականունով Ֆերդինանդ Բոչիան և փոքր գանգստեր Վիլլի Գալոն կողոպտել էին Ջենովեզեի ընկերոջը՝ Էնթոնի Ստրոլոյին (նույն ինքը՝ Թոնի Բենդերը)։ Նրանք նրա ավտոտնակից խոշոր գումարի ալկոհոլային խմիչքներ են գողացել։ Ստրոլոն արագ տեղեկացել է, թե ովքեր են առևանգողները և այդ մասին հայտնել Ջենովեզեին։ Բոչիան մեղքի քավության և փոխհատուցման կարգով Ջենովեզեին առաջարկել է ծանոթացնել իրեն և «Մեծ Մայք» մականունով հայտնի Միշել Միրանդային՝ հարուստ իտալացի գործարարին, շուլերական քարտախաղի և խարդախ գործարքի անցկացման համար ։
Խարդախ գործողությունը հաջողությամբ է իրականացվել և բերել է ավելի քան 100 000 դոլար։ Սակայն Բոչիան ագահություն է արել։ Իմանալով գումարի մասին՝ Նա Ջենովեզեից և Միրանդայից պահանջել է ստացած գումարի մեկ երրորդ մասը։ Պահանջը Վիտո Ջենովեզեի հասցրել է ծայրահեղ բարկության։ ՎՃարելու փոխարեն, նա վարձել է «Բազե» մականունով Էռնեստա Ռուպոլոն և «Սոլլի» մականունով Ռոզարիո Պալմերիին Բոչիային վերացնելու համար։ Դրանից բացի, Բոչիայի սպանությունից հետո Ռուպոլոն ստիպված է եղել վերացնել նաև Վիլլի Գալոյին։ Ավելի ուշ, կասկածելով Ռուպոլոյի կոմպետենտության մեջ, Ջենովեզեն վստահել է նրան Գալոյի վերացումը, իսկ Բոչիային հանձնարարել է Ջորջ Սմուրիին և «Գաս» մականունով Կոզմո Ֆրասկին ։ 1934 թվականի սեպտեմբերի 19-ին Բոչիան գնդակահարվել էր քարտախաղի ժամանակ, որը հատուկ կազմակերպել էր Պիտեր ԼաՏեմպան։ Մի քանի օր անց Ռուպոլոն երկու անգամ փորձել է սպանել Գալլոյին, սակայն ձախողվել է։ Վերջինս էլ նրա վրա ոստիկանությունում հայտարարություն է գրել։ Արդյունքում Ռուպոլոյին բանտ են նստեցրել և սկսվել է հետաքննություն։ Հանուն ժամկետի նվազեցման Ռուպոլոն ցուցմունք է տվել, որ սպանության պատվիրատուն եղել է Վիտո Ջենովեզեն։ Սակայն դատարանը ցուցմունքը բավականաչափ համոզիչ չի համարել։ Ի վերջո, Ռուպոլոն դատապարտվել է 9-20 տարի ազատազրկման։ 1936 թվականին Թոմաս Դյուիի ջանքերով բանտ է ուղարկվել Չարլի Լուչանոն   ։ Լուչանոն, հասկանալով, որ բանտից ընտանիքը ղեկավարելը խնդրահարույց է, Ջենովեզեին նշանակել է գործող պարագլուխ։ Դրանից հետո Դյուին Վիտո Ջենովեզեին հայտարարել է № 1 գանգստեր։ Կրկին սկսվել է Ֆերդինանդ Բոչիայի մահվան հետ կապված հանգամանքների ուժեղացված հետաքննությունը, ինչպես նաև այն ամենը, ինչը կարող էր թույլ տալ Ջենովեզեին բանտ ուղարկել։ Վիտո Ջենովեզեն, կանխազգալով իրադարձությունների անցանկալի զարգացումը, շտապ մեկնել է Իտալիա   ։
Կյանք և գործունեություն Իտալիայում
Իտալիա ժամանելով՝ Վիտո Ջենովեզեն բնակություն է հաստատել Նեապոլից ոչ հեռու՝ Նոլա քաղաքում։ Նա Ամերիկայից Իտալիա է բերել 750 000 դոլար։ Դրանից երեք տարի առաջ նա արդեն եղել է Իտալիայում և ըստ նրա շրջապատի խոսքերի՝ այն ժամանակ խոշոր գումար է ներդրել բանկերում՝ որպես ավանդ։ Իտալիա գանալուց հետո նա ծանոթացավ և բարեկամացավ Բենիտո Մուսոլինիի հետ ։ Վիտո Ջենովեզեն մասնակցել է էլեկտրակայանի կառուցման ֆինանսավորմանը, ինչպես նաև 250 000 դոլար է նվիրաբերել քաղաքապետարանին՝ սեփական կարիքների համար, ինչի համար պարգևատրվել է Իտալիայի թագի շքանշանով ։ Դուչեի հովանավորության շնորհիվ՝ Ջենովեցեն օրինական բիզնեսից բացի, արդեն զբաղվում էր նաև ստվերային գործունեությամբ։ Օգտագործելով Մուսոլինիի փեսայի հետ ծանոթ լինելու հանգամանքը՝ նա կազմակերպել է ափիոնի փոխադրումը Թուրքիայից Միլան, որտեղ դրանից ստացել են հերոին և Իտալիայի ռազմաօդային ուժերի ինքնաթիռներով տեղափոխել միջերկրական նավահանգիստներ։ Բացի այդ՝ Վիտոն սիցիլիական մաֆիայի ամենաազդեցիկ ղեկավար Կալոջերո Վիցինիի հետ սև շուկայում կազմակերպել է ապրանքների, ծխախոտի, ալկոհոլային խմիչքների վաճառք։ 1943 թվականին նա, որպես Մոսուլինի հովանավորությանն ուղղված շնորհակալություն, կազմակերպել Է ԱՄՆ-ում սինդիկատի անդամներից մեկի՝ Կարլո Տրեսկի սպանությունը, լրագրող, որը պարբերաբար հակաֆաշիստական հոդվածներ էր թողարկում ընդդեմ Մուսոլինիի ռեժիմի։ Այն հաջողությամբ է ավարտվել։
1943 թվականինին վերացվում է Մոսուլինի ռեժիմը, իսկ Իտալիայի տարածք են մտնում հակաֆաշիստական դաշնակից զորքերը։ Ջենովեզեն այս իրավիճակում ևս ապացուցում է իր «գոյատևման ունակությունը»։ Շատ շուտով նա դառնում է թարգմանիչ և ԱՄՆ բանակի կապի աշխատակից։ Դրա շնորհիվ նա բանակային պահեստների մուտքի թույլտվություն է ստանում։ Դրանից հետո Ջենովեզեն կազմակերպել է տարբեր ապրանքների պահեստներից դուրս բերումը և սև շուկայում դրանց վաճառքը։ Այդ ժամանակ ԱՄՆ-ում ազատության մեջ մնալուց հետո ձերբակալվել էր Էռնեստ Ռուպոլոն, որին կատարված հանցագործությունների համար երկարաժամկետ ազատազրկում էր սպառնում։ Ռուպոլոն ՀԴԲ-ին հայտնել է, որ սպանության կազմակերպմանը մասնակցել է Փիթեր Լատեմպան։ Լաթեմպան ձերբակալվել և ստիպված է եղել համաձայնել Ռուպոլոյի ցուցմունքների հետ։ Երկու վկաների ցուցմունքը թույլ է տվել հետաքննությանը Վիտո Ջենովեզեն նկատմամբ հետախուզում հայտարարել։
1944 թվականին Օրինջ Դիքիին՝ ռազմական ոստիկանության գործակալը, Իտալիայում ձերբակալել է երկու կանադացի դասալիքների, որոնք մեղադրվում էին երկու բանակային բեռնատարների առևանգման մեջ։ Ձերբակալվածները ներկայացել են որպես Ջենովեզայի ղեկավարության տակ աշխատողներ։ 1944 թվականի օգոստոսի 27-ին Դիքին ձերբակալել է Վիտո Ջենովեզեին ։ Ի պատասխան այս ձերբակալության՝ նա երեք հանձնարարական նամակներ է ստացել բարձրաստիճան բանակային պաշտոնյաներից։ Նման նամակների առկայությունը հետաքրքրել է Դիքին և նա կապվել է ՀԴԲ-ի հետ և տեղեկացել, որ Վիտո Ջենովեզեն Ֆերդինանդ Բոչչիայի սպանության կասկածանքով գտնվում է միջազգային հետախուզման մեջ։ Դիքին իտալական իշխանություններից Ջենովեզեի բանկային հաշիվները ստուգելու թույլտվություն է խնդրել, սակայն թույլտվություն ստանալու պահին պահեստից ամեն ինչ դուրս բերված է եղել։ Բացի այդ, Օրինջ Դիքին հյուպատոսարանից տեղեկացրել են, որ Ջենովեզեն Իտալիայի քաղաքացի է, ուստի չի կարող պահվել ամերիկյան բանտում։ Հասկանալով, որ բախվել է դավադրության, որի նպատակն է պաշտպանել Ջենովեզեին, Դիքին խորհրդակցության համար գնացել է Հռոմ։
Այնտեղ նա հանդիպել է Բրուքլինի նախկին շրջանային դատախազ Ուիլյամ Օ'Դուայերի հետ, որը նրան խորհուրդ է տվել դիմել Բրուքլինի գործող շրջանային դատախազին, ինչը և արել է Դիքին։ Դրանից հետո պետական մեքենան գործի է անցել։ Վիտո Ջենովեզեն, հասկանալով աճող վտանգը, Դիքին առաջարկել է 250 000 դոլար կաշառք, սակայն վերջինս, ամսական ստանալով 210 դոլար, հրաժարվել է։ Այդ ժամանակ Ջենովեզեն սպառնացել է, որ ոստիկանի ընտանիքը կարող է խիստ տուժել նրա սխալ քայլերի պատճառով։ Մինչդեռ ԱՄՆ պետքարտուղարությունը արտահանձման նպատակով Ջենովեզային անձնագիր է տրամադրել, սակայն Սիցիլիայի իշխանությունները ամեն կերպ շարունակել են տարբեր խոչընդոտներ ստեղծել։ 1945 թվականի հունվարին Փիթեր Լատեմպան՝ Բոչչիայի սպանության գործով երկրորդ (և գլխավոր) վկան, մահացել է իր խցում։ Մահվան պատճառը եղել է թունավորումը ։ Դրանից հետո Ռուպոլոն այլևս ոչ մի բանի մասին վկայություն տալու ցանկություն չի ունեցել։ 1945 թվականի մայիսին Դիքին, ձերբակալելով Ջենովեզեին, նստեցրել է նավ, միայնակ նրան տեղափոխել Նյու Յորք և հանձնել իշխանություններին։ 1946 թվականին տեղի է ունեցել դատավարություն, որի ժամանակ Ջենովեզեի սպանության մեղադրանքը հանվել է ։
Կորցրած ազդեցության վերականգնում
Վերադառնալով ԱՄՆ՝ Վիտո Ջենովեզեն չի ստացել ակնկալվող բարձր դիրքը։ 1946 թվականին Լուչանոն փոխել է կալանքի տակ գտնվելու ժամկետը, իսկ դրանից հետո արտաքսվել է Իտալիա ։ Ֆրենկ Կոստելոն, որը զբաղեցրել է պարագլխի պաշտոնը, Ջենովեզեի Իտալիա մեկնելուց հետո նրան վերցրել է իր պաշտպանության տակ։ Վիտոն չի կարողացել ստանալ նույնիսկ փոխպարագլխի պաշտոնը։ Նա իր ենթակայության տակ ունեցել է վարժեցված գրոհայինների փոքրիկ բանակ։ Ջենովեզեն ստիպված էր դառնալ Գրինվիչ Վիլիջի թիմի վերահսկողը։
1950 թվականին Վիտո Ջենովեզեի մոտ տհաճություններ են սկսվել։ Դրանցից առաջինն այն էր, որ 1950 թվականի մայիսին ԱՄՆ Սենատը լայնածավալ հետաքննություն է սկսել կազմակերպված հանցավորության գործունեության վերաբերյալ։ Հետաքննությունը պատմության մեջ է մտել որպես «Կեֆովերի լսումներ»։ Բացի այդ, նույն տարում նրա երկրորդ կինը՝ Աննան, սկսել է ամուսնալուծության գործընթացը, որի ընթացքում նա ցուցմունք է տվել Ջենովեզեի եկամուտների մասին և նկարագրել նրա ստվերային բիզնեսը, հատկապես դրամախաղերի և դրամաշորթության հետ կապված ։ Ջենովեզեն, հակառակ մաֆիոզ սովորությունների, չի պատվիրել որպեսզի սպանեն կնոջը, այլ հետևել է Ֆրենկ Կոստելոյի խորհրդին և փաստաբան վարձել, որը մասնագիտացած էր  ամուսնալուծությունների մեջ։ Կեֆովերի լսումները բազմաթիվ խնդիրներ են առաջացրել մաֆիայի մի շարք հեղինակավոր դեմքերի մոտ։ Սակայն Վիտո Ջենովեզեին լսումները անուղղակիորեն օգուտ են բերել։ Լսումների ընթացքում սիֆիլիսի պատճառով Վիլլի Մորետտին դարձել է չափազանց շատախոս և իրեն չափազանց տարօրինակ է պահել։ Լսումների ֆոնին նման պահվածքը բավական անհանգստացրել է մաֆիայի մյուս առաջնորդներին։ 1951 թվականի հոկտեմբերի 4-ին Մորետին հրավիրվել էր ռեստորան և գնդակահարվել լանչի ժամանակ։ Այսպիսով, Ֆրենկ Կոստելոն կորցրել է ուժեղ դաշնակից, իսկ Ջենովեզեի հաջողության շանսերն աճել են։
Չնայած Մորետիի սպանությանը, Ջենովեզեն նախկինի պես ստիպված էր սպասել։ Հետագա մի քանի տարիների ընթացքում Կոստելոն երկու անգամ հայտնվել է բանտում, սակայն երկու անգամ էլ արդարացվել է։ Իսկ 1956 թվականին նրա դաշնակից Ջո Ադոնիսը արտաքսվել է Իտալիա։ 1957 թվականի մայիսին Կոստելոյի վրա մահափորձ էր կատարվել։ Նա գլխին վնասվածք էր ստացել։
Ապալաչինական համաժողով
1957 թվականի նոյեմբերին Վիտո Ջենովեզեն որոշել էր ԱՄՆ-ի և Կանադայի մաֆիայի առաջնորդների մեծ հավաք կազմակերպել Ապալաչի քաղաքում։ Ջենովեզեն ենթադրում էր բոլորի առջև հանդես գալ ընտանիքի լիիրավ ղեկավարի դերում, բացի այդ մաֆիայի առաջնորդները պատրաստվում էին քննարկել ստվերային բիզնեսի հետ կապված մի շարք պահեր։ Ապալաչինում հավաքի նպատակի մասին ևս մեկ տարբերակ կար։ Մի շարք հետազոտողներ կարծում էին, որ Վիտո Ջենովեզեն պատրաստվում էր գլխավորել հանձնաժողովը։ Իմանալով Դոն Վիտոյի նման մտադրությունների մասին՝ մաֆիոզ հեղինակություններից մեկը ոստիկանությանը տեղեկացրել է, որպեսզի խափանի Ջենովեզեի ծրագրերը։
Սակայն հենց սկզբից ամեն ինչ անցել է ոչ ըստ պլանի։ Ժողովը պետք է տեղի ունենար Ջոզեֆի «Ջո կրկեսային» Բարբարա կալվածքում։ Տեղի ոստիկան Էդգար Քրոսվելը, բազմաթիվ տղամարդկանց նկատելով Բարբարա կալվածքում, սկսել է հսկողություն իրականացնել։ Բացի այդ, նա իմացել է, որ նրանք շատ սենյակներ են պատվիրել տեղական հյուրանոցներում։ Ստուգելով համարները՝ Քրոսվելը հայտնաբերել է, որ նրանցից շատերը գրանցված են հայտնի հանցագործների անվան տակ։ Հավաքի մասնակիցները փորձել են փախչել, սակայն նրանց կեսին ձերբակալել են։ Անհաջող հավաքի հետևանքով մաֆիայի մյուս անդամների շրջանում  Ջենովեզեի հեղինակությունը նվազել է։
Բանտարկություն և մահ
1959 թվականին Վիտո Ջենովեզեն մեղադրվել է թմրավաճառության մեջ։ Մեղադրանքի գլխավոր վկան է դարձել մանր թմրավաճառ Նելսոն Կանտելոփսը ։
Ջենովեզեին պաշտպանել է այդ ժամանակվա լավագույն փաստաբաններից մեկը՝ Էդվարդ Բենեթ Ուիլյամսը։ Բայց դա այնքան էլ կարևոր չէ։ Իշխանություններին անհրաժեշտ էր Դոն Վիտոյին բանտ նստեցնեին, որպեսզի ցույց տային իրենց հաջողությունները կազմակերպված հանցագործության դեմ պայքարում։ Բացի այդ, ինչպես ավելի ուշ պարզ է դարձել, նույնը ցանկացել են մաֆիայի շատ առաջնորդներ, առաջին հերթին՝ Կոստելոն, Լուչանոն, Լանսկին, ինչպես նաև նրանց միացած Կարլո Գամբինոն։ Ջենովեզեն կարծել է, որ հենց ինքը՝ Դոն Կառլոն, պարտական է, որ Անաստազիայի սպանությունից հետո ստացել է ընտանիքի ղեկավարի պաշտոնը, բայց չի ենթադրել, որ դրանով թշնամի է ձեռք բերել։ Իմանալով Ջենովեզեի իշխանության անհագ ծարավը և նրանց կրողների հետ խնդիրները վերացնելու նրա սովորությունը՝ մաֆիայի շատ առաջնորդներ լրջորեն վախեցել էին, որ Դոն Վիտոն ավելի արմատական ձևով կազատվի նրանցից, քան նրանք պատրաստվում էին ազատվել նրանից։ Այդ պատճառով նրանք պարզապես կաշառել են Քանթելոփսին և նրան են փոխանցել այն տեղեկատվությունը, որն անհրաժեշտ էր, որպեսզի ցուցմունքները ճշմարտացի տեսք ունենան։ Գործընթացը շատ հարթ չի ընթացել։ Ժյուրիի անդամները մեղադրական դատավճիռ են կայացրել Վիտո Ջենովեզեի և գործով անցնող մարդկանց նկատմամբ ։
Ըստ դատավճռի՝ Ջենովեզեն դատապարտվել է 15 տարվա ազատազրկման, ինչը, հաշվի առնելով նրա տարիքը, նշանակել է ցմահ ազատազրկում։ Բանտից Դոն Վիտոն արդեն չէր կարող նախկին ազդեցությունն ունենալ քրեական աշխարհի վրա։
Ջենովեզեի հետ նույն խցում է եղել Ջո Վալաչին, որը կասկածել է, որ Վիտոն պատրաստվում է նրան վերացնել։ Դա, նրա խոսքով, ստիպել է նրան խախտել օմերտան և սկսել համագործակցել իրավապահ մարմինների հետ։ Դրանից կարճ ժամանակ անց հեռուստատեսությամբ ցույց են տվել նրա խոստովանությունները։ Ենթադրվում է, որ դա Ջենովեզեին դրդել է հրաման տալ Էռնեստ Ռուպոլոյին հեռացնելու մասին։ 1964 թվականի ամռան վերջին Ռուպոլոն անհետացել էր, իսկ օգոստոսի 27-ին նրա խեղված մարմինը հայտնաբերվել էր Բրիզի Փոյնթի (Քուինս) լողափում։ Դատաբժշկական փորձաքննության եզրակացության համաձայն՝ Ռուպոլոյի մահը վրա է հասել բազմաթիվ հրազենային և դանակի հարվածներից։ 1965 թվականին բարում կռվի ժամանակ դանակահարվել է Նելսոն Կանտելոփսը։ Մարդասպանը այդպես էլ չի գտնվել։ Զառամյալ Ջենովեզեի առողջությունն աստիճանաբար վատացել է և 1969 թվականի փետրվարի 14-ին նա մահացել է 71 տարեկան հասակում Միսսուրի նահանգի Սփրինգֆիլդ քաղաքում գտնվող բանտային հիվանդանոցում։ Մահվան պատճառ է դարձել սրտամկանի ինֆարկտը ։ Մաֆիայի նախկին պետը թաղվել է Քուինսի Սուրբ Ջոն գերեզմանատանը ։
Արտաքին հղումներ
Կատեգորիա:Ամերիկացի հանցագործներ Կատեգորիա:Մաֆիա Կատեգորիա:Ամերիկացի մարդասպաններ Կատեգորիա:Ազատազրկման վայրերում մահացածներ
Տորե Օրսաիա
Տորե Օրսաիա (Torre Orsaia), կոմունա Իտալիայում։ Գտնվում է Կամպանիա մարզում՝ Սալեռնո գավառում ։ Բնակչությունը կազմում է 2394 մարդ, բնակչության խտությունը կազմում է 104 մարդ/կմ²։ Զբաղեցնում է 23 կմ² մակերես։ Փոստային ինդեքս՝ 84070, հեռախոսային կոդ՝ 0974։
Ծանոթագրություններ
Կատեգորիա:Իտալիայի բնակավայրեր
Հարվահանագեղձեր
Հարվահանագեղձեր (glandulae parathyreoideae), մարդու և ողնաշարավոր կենդանիների (բացառությամբ ձկների), ներզատական (ներքին սեկրեցիայի) օրգաններ։ Արտադրում են պարաթիրեոիդին հորմոն (պարաթհորմոն, պարաթիրին), որն օրգանիզմում մասնակցում է կալցիումի և ֆոսֆորի փոխանակության կարգավորմանը։ Հարվահանագեղձերի գերֆունկցիայի (հիպերպարաթիրեոզ) դեպքում ոսկրերը կակղում են, դառնում փխրուն և աննշան հարվածից կոտրվում։ Թերֆունկցիայի (հիպոպարաթիրեոզ) դեպքում նկատվում է ատամների զարգացման դանդաղում։ Հարվահանագեղձերի հեռացումը առաջ է բերում ջղաձգության երևույթներ (տետանիա), որը պայմանավորված է արյան մեջ կալցիումի կոնցենտրացիայի կտրուկ նվազմամբ։
Պատմական ակնարկ
Հարվահանագեղձերն առաջին անգամ հայտնաբերել է Ռիչարդ Օուենը՝ 1852 թվականին, հնդկական ռնգեղջյուրի մոտ։ Մարդու մոտ առաջին անգամ նկարագրվել են Շվեդիայի Ուպսալա համալսարանի բժշկական ֆակուլտետի ուսանող Իվար Վիկտոր Սանդստրյոմի կողմից 1880 թվականին։
Հարվահանագեղձի պարաթիրին հորմոնը հայտնագործել է Ադոլֆ Հանսոնը 1923 թվականին։ Այդ հորմոնի ուսումնասիրությունների շնորհիվ Գիլեմինը, Շալլին և Սուսման-Յալոուն մշակեցին օրգանիզմի տարբեր նյութերի հայտնաբերման իմունաբանական եղանակ և 1977 թվականին արժանացան Նոբելյան մրցանակի։
Տեղակայումը և կառուցվածքը
Ինչպես հուշում է անվանումը, հարվահանագեղձերը գտնվում են պարանոցի շրջանում՝ վահանագեղձի աջ և ձախ բլթերի հետին մակերեսին կպած, երբեմն նաև դրանց մեջ։ Հետևաբար, պարանոցը շոշափելով դրանք անհնար է հայտնաբերել։